Coligny-betogings: Twee vas ná kind se doodVragmotors wat deur betogers in Coligny in Noordwes aan die brand gesteek is (25 April 2017). Foto: Facebook via Marlene Roux Twee verdagtes is in hegtenis geneem in verband met die dood van ŉ kind in Coligny wat gewelddadige betogings tot gevolg gehad het. Supra Mahumapelo, premier van Noordwes, het bevestig twee verdagtes is in hegtenis geneem in verband met die dood van die 12-jarige kind. Hy het die polisie geloof vir hul vinnige reaksie. Brig. Sabata Mokgwabone, provinsiale woordvoerder van die polisie, het vroeër aan Maroela Media gesê die betogings in Lichtenburg hou glo met dienslewering verband, terwyl die geweld in Coligny met die dood van ŉ seun verband hou. Volgens Mokgwabone het die seun glo Donderdag van ŉ bakkie afgeval of afgespring en ernstige beserings opgedoen. Hy is later in die hospitaal oorlede. Die gemeenskap was glo ontevrede omdat die polisie “niks doen” om die seun se dood te ondersoek nie, maar Mokgwabone sê ŉ geregtelike doodsondersoek is onmiddellik deur die polisie begin. Die identiteit van die seun en die presiese omstandighede rondom sy dood is nog nie bekend nie en dit vorm deel van die polisie se ondersoek. Mokgwabone het gesê die verdagtes sal na verwagting Vrydag in die plaaslike landdroshof verskyn. Mahumapelo het intussen ŉ taakspan aangestel om die gewelddadige betogings waartydens vragmotors, huise en polisievoertuie aan die brand gesteek en talle eiendomme beskadig is, te ondersoek. Die taakspan is op die been gebring om die betogende inwoners van die Ditsobotla plaaslike munisipaliteit se klagtes te ondersoek. Hy het ook ŉ beroep op inwoners gedoen om kalm te bly en hulself van gewelddadige optrede te weerhou. Die taakspan bestaan uit vyf LUR’e en twee burgemeesters en word deur Sello Lehari, LUR vir onderwys en sportontwikkeling, gelei. Die span sal vandag met verskeie rolspelers vergader en deurlopend aan Mahumapelo terugvoering gee.